《赋得星使出词曹 》
清代·萧联魁

莫道词臣贵，驰驱敢告劳。星轺由驿路，使节出仙曹。

日下丝纶由，云间气象豪。烟霞今揽辔，珠玉昔挥毫。

吏岂殊香案，途应拥羽旄。金门传盛遇，玉尺喜亲操。

东壁西园属，南辕北辙遭。月卿临照处，共荷圣恩褒。

作者简介：萧联魁（1839～1898），字占梅，清台湾安平人，光绪十五年（1889）恩贡生。性豪放，玩世不恭。博学多才，其具文名，晚清台南文士多受业其门下。善左腕书，以行书最佳，与当时寓台幕客陆鼎（调梅）、倪湜（筱梅）齐名，合称「东州三梅」。以下诗作辑录自卢嘉兴《台湾研究汇集》、许成章《高雄市古今诗词选》。